Κώστας Βάρναλης

Ο Κώστας Βάρναλης (14/26 Φεβρουαρίου 1884 – 16 Δεκεμβρίου 1974) ήταν Έλληνας λογοτέχνης. Είναι γνωστός κυρίως για τα ποιήματά του, αλλά έγραψε επίσης αφηγηματικά έργα, κριτική και μεταφράσεις. Τιμήθηκε το 1959 με το Βραβείο Ειρήνης Λένιν.

Βιογραφία
 Τα πρώτα χρόνια 
Γεννήθηκε στον Πύργο της Ανατολικής Ρωμυλίας, το σημερινό Μπουργκάς της Βουλγαρίας το 1884Κατά τη Μεγάλη Ελληνική Εγκυκλοπαίδεια, της οποίας υπήρξε συνεργάτης., όπου βίωσε το κλίμα του Ελληνοτουρκικού Πολέμου του 1897. Το επίθετό του, αν όχι καλλιτεχνικό, δηλώνει καταγωγή από τη Βάρνα όπου έμεναν πολλοί Έλληνες — το επίθετο του πατέρα του ήταν Μπουμπούς.

Το 1898 τέλειωσε το Ελληνικό Σχολείο και συνέχισε την εκπαίδευσή του στα Ζαρίφεια διδασκαλεία της Φιλιππούπολης, και έπειτα με την υποστήριξη του Μητροπολίτη Αγχιάλου ήρθε στην Αθήνα για να σπουδάσει φιλολογία και εκεί πήρε μέρος στη διαμάχη για το γλωσσικό ζήτημα ως υποστηρικτής των δημοτικιστών. Το 1907 συμμετείχε στην ίδρυση του ποιητικού περιοδικού Ηγησώ, το οποίο κυκλοφόρησε δέκα τεύχη. Το 1908 πήρε το πτυχίο του από το Πανεπιστήμιο Αθηνών και άρχισε να εργάζεται στην εκπαίδευση, στην αρχή στο ελληνικό διδασκαλείο του Πύργου (Μπουργκάς), σε ηλικία δεκαοχτώ ετών, και στη συνέχεια στην Ελλάδα (στην Αμαλιάδα) και μεταξύ άλλων στην Ανωτάτη Παιδαγωγική Ακαδημία Αθηνών. Διετέλεσε για πολλά χρόνια καθηγητής μέσης εκπαίδευσης, ενώ εργάστηκε για βιοποριστικούς λόγους και ως δημοσιογράφος. Από το 1910 άρχισε να ασχολείται με τη λογοτεχνική μετάφραση και ως το 1916 ολοκλήρωσε τους Ηρακλείδες του Ευριπίδη, τον Αίαντα του Σοφοκλή, τα Απομνημονεύματα του Ξενοφώντα και τον Πειρασμό του Αγίου Αντωνίου του Γκυστάβ Φλωμπέρ. Μετά το Β΄ Βαλκανικό Πόλεμο, στον οποίο πήρε μέρος, φοίτησε στο Διδασκαλείο Μέσης Εκπαίδευσης του Δημήτρη Γληνού.

 Καλλιτεχνική αναγνώριση και πολιτική δράση 
Το 1919 πήγε στο Παρίσι με υποτροφία και παρακολούθησε μαθήματα φιλοσοφίας, φιλολογίας και κοινωνιολογίας. Τότε προσχώρησε στο μαρξισμό και το διαλεκτικό υλισμό, και αναθεώρησε τις προηγούμενες απόψεις του για την ποίηση, τόσο σε θεωρητικό, όσο και σε πρακτικό επίπεδο. Καρπός αυτής της στροφής στάθηκε το ποίημα «Προσκυνητής». Το καλοκαίρι του 1921 έγραψε στην Αίγινα Το φως που καίει, που εξέδωσε ένα χρόνο αργότερα στην Αλεξάνδρεια με το ψευδώνυμο Δήμος Τανάλιας. Το 1922 δημοσίευσε επίσης τους Μοιραίους στο περιοδικό Νεολαία και τη «Λευτεριά» στο περιοδικό Μούσα. Το 1924 δίδαξε νεοελληνική λογοτεχνία στην Παιδαγωγική Ακαδημία υπό τη διεύθυνση του Δημήτρη Γληνού. Το 1926 παύθηκε από τη θέση του καθηγητή της Παιδαγωγικής Ακαδημίας, με αφορμή ένα δημοσίευμα της Εστίας, που δημοσίευσε ένα απόσπασμα από Το φως που καίει. Ο Βάρναλης στράφηκε στη δημοσιογραφία και έφυγε για τη Γαλλία ως ανταποκριτής της Προόδου. Το 1927 τύπωσε τους Σκλάβους Πολιορκημένους. Το 1929 νυμφεύθηκε την ποιήτρια Δώρα Μοάτσου. Το 1932 εξέδωσε την Αληθινή απολογία του Σωκράτη. Το 1935 πήρε μέρος ως αντιπρόσωπος των Ελλήνων συγγραφέων στο Συνέδριο Σοβιετικών Συγγραφέων στη Μόσχα και μετά εξορίστηκε στη Λέσβο και στον Άγιο Ευστράτιο. 

Υπήρξε κομμουνιστής και στην Κατοχή έλαβε μέρος στην Εθνική Αντίσταση ως μέλος του Εθνικού Απελευθερωτικού Μετώπου (ΕΑΜ). 

Το 1956 τιμήθηκε από την Εταιρεία Ελλήνων Λογοτεχνών και το 1959 τιμήθηκε με το βραβείο Λένιν. Είχαν προηγηθεί μεταξύ άλλων εκδόσεις των έργων του Ζωντανοί άνθρωποι, Το Ημερολόγιο της Πηνελόπης, Ποιητικά, Διχτάτορες, Αισθητικά-Κριτικά (δύο τόμοι). Το 1965 εκδόθηκε η τελευταία ποιητική συλλογή του με τίτλο Ελεύθερος κόσμος και το 1972 το θεατρικό έργο Άτταλος ο Γ΄. Υπήρξε συνεργάτης σε πολλά περιοδικά και εγκυκλοπαίδειες, μεταξύ των οποίων και στη Μεγάλη Ελληνική Εγκυκλοπαίδεια. Πέθανε στις 16 Δεκεμβρίου 1974. Το ταφικό μνημείο του ποιητή, στο Α΄ Νεκροταφείο Αθηνών, φιλοτέχνησε ο καλλιτέχνης Κοσμάς Ξενάκης το 1975. Βλ. επίσης: 

Έργο
«Το έργο του είναι γραμμένο στη δημοτική και έχει καλά επιμελημένη μορφή και πλαστικότητα στην έκφραση. Χαρακτηρίζεται από θερμή λυρική φαντασία και σατιρική διάθεση με ενδιαφέρον για τον σύγχρονο άνθρωπο. Η ποίηση του, ιδιαίτερα, χαρακτηρίζεται από έντονο "διονυσιασμό", παιχνιδιάρικη διάθεση και βαθύ μουσικό αίσθημα που συνδυάζεται άριστα με τη σάτιρα.» Θεωρείται ένας από τους κυριότερους αριστερούς εργάτες της γλώσσας στην Ελλάδα. Ο Βάρναλης διατήρησε την ποιητική αλλά και την ανθρώπινη εγρήγορσή του μέχρι τα βαθιά του γεράματα.

Ποίηση
 Ποιητικές συνθέσεις 
 Ο προσκυνητής (1919)
 Το φως που καίει (Αλεξάνδρεια 1922, με το ψευδώνυμο Δήμος Τανάλιας). Το 1933 επανατυπώθηκε στην Αθήνα με αναθεωρήσεις.
 Σκλάβοι πολιορκημένοι (εκδ. Στοχαστής, 1927)

 Ποιητικές συλλογές 
 Πυθμένες (1904)
 Κηρήθρες (1905)
 Προσκυνητής (1919)
 Ποιητικά: Το φως που καίει / Σκλάβοι πολιορκημένοι / Ποιήματα (1956)
 Ελεύθερος κόσμος (εκδ. Κέδρος, 1965)
 Οργή λαού και άλλα μεταθανάτια ποίηματα (1975)

 Πεζογραφία και κριτική 
 Ο λαός των μουνούχων (Φιλ. ψευδ. Δήμος Τανάλιας) (1923)
 Ο Σολωμός χωρίς μεταφυσική (εκδ. Στοχαστής, 1925)
 Η αληθινή απολογία του Σωκράτη (εκδ. Εστία, 1931)
 Το ημερολόγιο της Πηνελόπης (σατιρική μυθιστορία) (εκδ. Κορυδαλού, 1947)
 Πεζός λόγος: Η αληθινή απολογία του Σωκράτη / Το ημερολόγιο της Πηνελόπης / Διηγήματα (εκδ. Κέδρος, 1956)
 Σολωμικά (εκδ. Κέδρος, 1957)
 Αισθητικά Κριτικά α' και β''' (1958)
 Ανθρωποι: ζωντανοί· αληθινοί (εκδ. Κέδρος, 1958)
 Οι δικτάτορες (εκδ. Πυξίδα - Κέδρος, 1956)
 Φιλολογικά Απομνημονεύματα (εκδ. Κέδρος, 1980)

 Θέατρο 
 Άτταλος ο Τρίτος (εκδ. Κέδρος, 1971)

 Μεταθανάτιες συλλογές κειμένων 
 Γράμματα από το Παρίσι, επιμ. Νίκος Σαραντάκος, «Εκδόσεις Αρχείο», Αθήνα 2013, 164 σελ.
 Τι είδα εις την Ρωσσίαν των Σοβιέτ, επιμ. Νίκος Σαραντάκος, «Εκδόσεις Αρχείο», Αθήνα 2014, 306 σελ.
 Αττικά, 400 χρονογραφήματα (1939-1958) για την Αθήνα και την Αττική, επιμ. Νίκος Σαραντάκος, «Εκδόσεις Αρχείο», Αθήνα 2016, 578 σελ. 
 Αστυνομικά: 265 χρονογραφήματα (1939-1957) εμπνευσμένα από το αστυνομικό δελτίο, επιμ. Νίκος Σαραντάκος, «Εκδόσεις Αρχείο», Αθήνα 2017, 376 σελ. 

 Επιμέλεια και γενική εποπτεία 
 Τολστόι, Πόλεμος και ειρήνη (μετάφρ. Σίμος Σπαθάρης / εκδ. Μιχαλακέας, 1958)
 Τολστόι, Χατζή Μουράτ / Άννα Καρένινα (μαζί με τον ακαδημαϊκό Νίκο Βέη) (μετάφρ. Σίμος Σπαθάρης / εκδ. Μιχαλακέας, 1958) 
 Ντοστογιέφσκι, Έγκλημα και τιμωρία / Φτωχόκοσμος (μετάφρ. Σίμος Σπαθάρης & Κ. Πορφύρης / εκδ. Μιχαλακέας, 1960)
 Ντοστογιέφσκι, Ο ηλίθιος (μετάφρ. Σίμος Σπαθάρης & Κ. Πορφύρης / εκδ. Μιχαλακέας, 1960)
 Ντοστογιέφσκι, Οι δαιμονισμένοι (μετάφρ. Σίμος Σπαθάρης & Τάσος Μιχαλακέας / εκδ. Μιχαλακέας, 1960) 
 Ντοστογιέφσκι, Ταπεινοί και καταφρονεμένοι / Ο παίκτης / Λευκές νύχτες (μετάφρ. Σίμος Σπαθάρης & Τάσος Μιχαλακέας / εκδ. Μιχαλακέας, 1960)
 Παγκόσμιος ανθολογία διηγήματος (εκδ. Αυλός, 1960)

 Μεταφράσεις 
 Γκυστάβ Φλωμπέρ, Ο πειρασμός του Αγίου Αντωνίου (εκδ. Γεωργίου Φέξη, 1914)
 Βολταίρος, Ο Αγαθούλης (εκδ. Γεωργίου Ι. Βασιλείου, 1922)
 Μιγκέλ ντε Θερβάντες, Δον Κιχώτης (διασκευή) (εκδ. Ελευθερουδάκης, 1933)
 Δώδεκα διαλεχτά παραμύθια διαφόρων λαών (εκδ. Δημητράκου, 1933)
 Ξενοφών, Απομνημονεύματα (εκδ. Ιωάννου & Π. Ζαχαρόπουλου, 1939)
 Αριστοφάνης, Νεφέλαι (εκδ. Ιωάννου & Π. Ζαχαρόπουλου, 1939)
 Ευριπίδης, Τρωαδίτισσες (εκδ. Κέδρος, 1966)
 Μολιέρος, Ο μισάνθρωπος (εκδ. Κέδρος, 1967)
 Μολιέρος , Σκολειό γυναικών (εκδ. Κέδρος, 1967)
 Αριστοφάνης, Νεφέλες (εκδ. Κέδρος, 1970)
 Αριστοφάνης, Εκκλησιάζουσες (εκδ. Κέδρος, 1970)
 Αριστοφάνης, Ιππείς (εκδ. Κέδρος, 1970)
 Αριστοφάνης, Πλούτος (εκδ. Κέδρος, 1971)
 Αριστοφάνης, Βάτραχοι (εκδ. Κέδρος, 1971)
 Αριστοφάνης, Ειρήνη (εκδ. Κέδρος, 1971)
 Αριστοφάνης, Λυσιστράτη (εκδ. Κέδρος, 1971)
 Ευριπίδης, Ιππόλυτος (εκδ. Κέδρος, 1973)
 Κινέζικα τραγούδια (εκδ. Λωτός, 1992)

Διακρίσεις
 Τιμητική διάκριση με το Διεθνές Βραβείο Γραμμάτων και Τεχνών «Λένιν» από την ΕΣΣΔ το 1959.

Παραπομπές

 Βιβλιογραφία 
 Αφιέρωμα στον Κ. Βάρναλη, περ. Αιολικά Γράμματα, τεύχ. 25, Γενάρης-Φλεβάρης 1975.
 Αφιέρωμα στον Κ. Βάρναλη, περ. Νέα Εστία, Χριστούγεννα 1975.
 Αφιέρωμα στον Κ. Βάρναλη, περ. Διαβάζω, τεύχ. 88, 22 Αυγούστου 1984.
 Αφιέρωμα στον Κ. Βάρναλη, περ. Θέματα Παιδείας, τχ. 41-42 (2010), σ. 3-353
 Αφιέρωμα στον Κ. Βάρναλη, περ. Η λέξη, τεύχ. 187, Γενάρης-Φλεβάρης 2006.
 Αφιέρωμα στον Κ. Βάρναλη, περ. Ουτοπία, τεύχ. 68, Ιαν.-Φεβρ. 2006.
 Ευάγγελος Ανδρέου, Στοιχεία Ζωής, 1978 (Με τον Κώστα Βάρναλη)
 Δημήτρης Γληνός, «Ο ποιητής Κώστας Βάρναλης», Εκλεκτές σελίδες, τόμ. Β΄, Στοχαστής, Αθήνα 1971.
 Βάσος Βαρίκας, Κώστας Βάρναλης-Κώστας Καρυωτάκης, Πλέθρο, Αθήνα1978.
 Κώστας Βάρναλης, Φιλολογικά απομνημονεύματα, Κέδρος, Αθήνα 1980.
 Καγκελάρης, Ν. (2017),«Σαπφώ Fr. 105(a) LP - Βάρναλης Πῶς ἐθρήνησαν γιὰ τὴ Σαπφὼ τὰ κορίτσια της ὅταν ἀγάπησε τὸν Ἀλκαῖο (στ. 26-9): Μια νέα ανάγνωση της διακειμενικής τους σχέσης», Φιλολογική 138: 43-6. 
 Μ.Μ. Παπαϊωάννου, Κώστας Βάρναλης. Μελέτες, Σύγχρονη Εποχή, Αθήνα 1984.
 Θεανώ Μιχαηλίδου, «Βάρναλης, Κώστας», Παγκόσμιο Βιογραφικό Λεξικό, τόμ.Β΄, Εκδοτική Αθηνών, Αθήνα 1984. 
 Στάθης Μάρας, Κώστας Βάρναλης. Ιδεολογία και ποίηση, Καστανιώτης, Αθήνα 1986.
 Γιάννης Δάλλας, Η δημιουργική δεκαετία στην ποίηση του Κώστα Βάρναλη, Κέδρος, Αθήνα 1988.
 Γιώργος Δ. Μπουμπούς, «Βάρναλης, Κώστας», Εγκυκλοπαίδεια του Ελληνικού Τύπου, 1784-1974, τόμ. Α΄, Εθνικό Ίδρυμα Ερευνών, Αθήνα 2008.
 Ηρακλής Κακαβάνης, Ο άγνωστος Βάρναλης, Εντός, Αθήνα 2012.
 Κώστας Βάρναλης. Φως που πάντα καίει, Πρακτικά Συνεδρίου, Σύγχρονη Εποχή, Αθήνα 2012.

 Εξωτερικοί σύνδεσμοι 

 Κώστας Βάρναλης στον Πανδέκτη, του Εθνικού Ιδρύματος Ερευνών.
 Ποιήματα από το Σπουδαστήριο Νέου Ελληνισμού
 «Πώς δεν ήθελα να σπουδάσω» του Κ. Βάρναλη από το Σπουδαστήριο Νέου Ελληνισμού
 «Ο Οδηγητής Ποιητής της εργατιάς Κώστας Βάρναλης-Τριάντα ένα χρόνια από το θάνατό του», του Γ. Πετρόπουλου, Ριζοσπάστης 18/12/05
 Δυσεύρετα και άγνωστα κείμενα του Κ. Βάρναλη από τις σελίδες του Νίκου Σαραντάκου





Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Παρνασσισμός
Κατηγορία:Μέλη του ΕΑΜ
Κατηγορία:Έλληνες κομμουνιστές
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών
Κατηγορία:Έλληνες της Βουλγαρίας
Κατηγορία:Κάτοχοι του Βραβείου Ειρήνης Λένιν